20.Începând din 2012, întreprinderea a avut dificultăți din cauza scăderii producției de vehicule în UE. Pentru a-și adapta capacitatea de producție la cerere și pentru a reduce costurile, Bosal a utilizat programe de lucru reduse obligatoriu, care au fost aplicate întregului personal. Totuși, aceste măsuri nu au funcționat și, la 15 ianuarie 2015, întreprinderea a declarat faliment și a fost pusă sub administrare specială. În noiembrie 2015, Bosal a concediat întreaga forță de muncă (215 lucrători) și a intrat în lichidare.

Impactul preconizat al concedierilor asupra economiei și a ocupării forței de muncă la nivel local, regional sau național

21.În anii 1980, economia din Sagunto, teritoriul afectat de concedieri, a fost legată în principal de Altos Hornos del Mediterráneo (furnal înalt). După închiderea acestuia, teritoriul a fost declarat „zonă preferențială de reindustrializare” și o serie de stimulente au fost acordate noilor întreprinderi care s-au stabilit acolo. Majoritatea întreprinderilor care s-au instalat în Sagunto aveau legătură cu industria autovehiculelor. Începând din 2008, din cauza efectului combinat al crizei economice și financiare și al globalizării în producția de automobile, multe din aceste societăți s-au închis sau și-au redus puternic activitatea, acest lucru având ca rezultat reducerea timpului de lucru și concedieri. Încetinirea activității industriale a avut un efect de domino în ceea ce privește economia și ocuparea forței de muncă din Sagunto. În 2015, comparativ cu 2007, numărul de șomeri din Sagunto a crescut de trei ori, de la 2 778 la 6 437 de persoane. Cei 250 de lucrători concediați vizați de prezenta cerere vor agrava și mai mult situația ocupării forței de muncă, deja fragilă în teritoriul afectat.

Explicația circumstanțelor excepționale care stau la baza admisibilității cererii

22.Spania susține că, în pofida faptului că au avut loc mai puțin de 500 de concedieri în cursul perioadei de referință de nouă luni, această cerere ar trebui totuși asimilată unei cereri în sensul articolului 4 alineatul (1) litera (b) din Regulamentul privind FEG, din cauza circumstanțelor excepționale care au avut un impact puternic asupra ocupării forței de muncă și a economiei locale, regionale sau naționale. În acest sens, Spania invocă faptul că pierderea a 250 de locuri de muncă în Sagunto reprezintă un număr mare având în vedere situația din acest mic oraș și din zona rurală, care a fost grav afectată de criza economică și financiară, precum și de efectele globalizării, în sectoare de mare importanță pentru economia regiunii, cum ar fi industria autovehiculelor. Deși ocuparea forței de muncă a arătat semne de redresare în ultimul an, rata șomajului în Comunidad Valenciana se situează încă la 21,8 %.

23.Datele privind afilierea la asigurările sociale arată o scădere cu 15 % (-296 952 de persoane) a numărului de persoane care ocupă un loc de muncă în Comunidad Valenciana în 2015, în comparație cu 2008, în timp ce, în Sagunto, numărul de persoane care ocupă un loc de muncă a scăzut cu 28,5 % (-5 939 de persoane), și anume o diferență de 13,5 puncte procentuale în comparație cu valorile din regiune.

24.Citând date Eurostat cu privire la șomajul din orașe cu populație similară cu cea din Sagunto, Spania susține că doar orașele situate în teritoriile ultraperiferice (cum ar fi Le Tampon în insula Réunion: 26,8 %) sau care au făcut obiectul mai multor cazuri FEG (Macedonia Centrală în Grecia: 28,7 %), au rate ale șomajului peste cele din Sagunto (25,8 %).

25.Comunidad Valenciana este una dintre regiunile din UE cel mai grav afectate de efectele crizei economice și financiare și de globalizare. Din 2009, Spania a depus nouă cereri FEG în sprijinul lucrătorilor concediați în această regiune, într-o varietate de sectoare. În total, 1 560 de întreprinderi, în mare parte IMM-uri, au fost vizate de aproape 7 600 de concedieri. În plus, Sagunto și districtul său, Camp de Morvedre, se luptă în continuare cu efectele acestor concedieri în masă, pentru care o cerere FEG a fost depusă și aprobată în 2014.

26.Ca urmare a situației economice din ultimii ani, care a dus la închiderea unui număr mare de întreprinderi, siturile industriale din teritoriu sunt în mare măsură neocupate. În ultima perioadă nu a fost deschisă nicio nouă fabrică care ar putea oferi noi locuri de muncă lucrătorilor. Pentru a inversa această tendință, Sagunto a fost inclus în planul de acțiune al guvernului regional care vizează relansarea industrială a teritoriului. Patru milioane de euro sunt înscrise în bugetul pentru 2016 în acest scop.

27.Aproape 20 % din populația din Sagunto este formată din persoane în vârstă, iar 5,8 % din persoane care au peste 80 de ani. În rândul șomerilor, 38,5 % sunt șomeri de lungă durată, în timp ce, în grupa de vârstă de peste 45 de ani, numărul șomerilor de lungă durată reprezintă 58,7 %. Dintre lucrătorii concediați vizați de această cerere, 71 % au peste 45 de ani, 78 % au fost angajați de aceeași întreprindere timp de cel puțin 15 ani consecutivi, iar 50 % nu au calificări educaționale, ceea ce i-a făcut deosebit de vulnerabili în contextul penuriei de locuri de muncă. De asemenea, recensământul din 2014 arată faptul că Sagunto are un raport de dependență de 53,7 %, a cărui valoare este superioară mediei de 51,8 % din UE-28.



Beneficiari vizați și acțiuni propuse

Beneficiari vizați

28.Se așteaptă ca toți lucrătorii concediați să beneficieze de măsuri. Defalcarea acestor lucrători în funcție de sex, cetățenie și grupă de vârstă este următoarea:

Categorie Numărul de

beneficiari vizați Sex: Bărbați: 241 (96,4 %) Femei: 9 (3,6 %) Cetățenie: Cetățeni ai UE: 249 (99,6 %) Cetățeni din afara UE: 1 (0,4 %) Grupa de vârstă: 15-24 de ani: 0 (0,0 %) 25-29 de ani: 1 (0,4 %) 30-54 de ani: 191 (76,4 %) 55-64 de ani: 58 (23,2 %) peste 64 de ani: 0 (0,0 %)

Eligibilitatea acțiunilor propuse

29.Serviciile personalizate care vor fi oferite lucrătorilor concediați constau în următoarele acțiuni:

–Sesiuni introductive și de informare: Aceasta este prima măsură care urmează a fi oferită tuturor lucrătorilor concediați, care cuprinde: (1) sesiuni de informare generală și individuală cu privire la aptitudini și cerințe în materie de formare, cu privire la programele de consiliere și de formare disponibile, precum și cu privire la alocații și stimulente; (2) procedura de înscriere.

–Orientare profesională: Aceasta include: stabilirea profilurilor lucrătorilor participanți și elaborarea unor strategii personalizate de reintegrare, ateliere pentru dezvoltarea spiritului antreprenorial și tehnici de căutare a unui loc de muncă și consiliere și monitorizarea sprijinului personalizat de-a lungul perioadei de punere în aplicare. Participanții pot beneficia de servicii de tutorat și după reinserția lor profesională.

–Plasament: Aceasta va implica o căutare intensivă și proactivă a oportunităților locale și regionale de angajare de către agenții de plasament, urmată de plasarea forței de muncă. Această măsură este menită să completeze căutările individuale de locuri de muncă ale beneficiarilor.

–Formare: Măsurile de formare vor include o gamă variată de cursuri de formare grupate în formare profesională și formare în domeniul competențelor transversale. Formarea profesională se va concentra asupra licențelor profesionale, cum ar fi cele necesare pentru a obține CCP pentru transportul de pasageri, precum și asupra sectoarelor sau domeniilor în care există sau vor apărea oportunități, cum ar fi sectorul alimentar (siguranța alimentară, HACCP etc.), gătitul, prevenirea riscurilor profesionale, controlul calității și standardele de mediu (ISO 9001, ISO 14000, EFQM etc.), proiectele HVAC, întreținerea echipamentelor industriale etc. Oferta de formare în ceea ce privește competențele transversale va include formări vizând o gamă largă de competențe care contribuie la o mai bună performanță la locul de muncă, precum TIC, limbi străine, gestionarea afacerilor etc.